ທ່ານນາງຄລິນຕັນ ຮັບເອົາ ການສະເໜີ ເປັນຜູ້ສະໝັກ ປະທານາທິບໍດີ ຂອງພັກ ເດໂມແຄຣັດ
ທ່ານນາງຄລິນຕັນ ກ່າວວ່າ ຊາວອາເມຣິກັນ ຕ້ອງເລືອກເອົາວ່າ ຈະເຮັດວຽກຮ່ວມກັນຫຼືບໍ່ ເພື່ອພວກເຮົາທັງໝົດ ຈະໄດ້ຈະເລີນຮຸ່ງເຮືອງນຳກັນ.
ທ່ານນາງ Hillary Clinton ໄດ້ຮັບເອົາການສະເໜີ ຂອງພັກເດໂມແຄຣັດ ເພື່ອໃຫ້ທ່ານນາງລົງແຂ່ງຂັນເອົາຕຳແໜ່ງປະທານາທິບໍດີ ໃນຄືນວັນພະຫັດວານນີ້ ໃນຄຳປາໄສທີ່ມີເນື້ອໄນເນັ້ນຢ້ຳເຖິງຄວາມຈຳເປັນທີ່ຕ້ອງໄດ້ປຸ້ມລຸມສາມັກຄີກັນ ເພື່ອຈະຮັບມືກັບບັນຫາທ້າທາຍຕ່າງໆຂອງປະເທດ “ມັນຂຶ້ນຢູ່ກັບພວກເຮົາ ພວກເຮົາຕ້ອງໄດ້ຕັດສິນໃຈວ່າ ພວກເຮົາທັງໝົດ ຈະເຮັດວຽກຮ່ວມກັນຫຼືບໍ່ ເພື່ອວ່າພວກເຮົາທັງໝົດ ຈະໄດ້ຈະເລີນຮຸ່ງເຮືອງນຳກັນ” ນັ້ນຄືຄຳປາໄສຕອນນຶ່ງຂອງທ່ານນາງ Clinton ຕໍ່ກອງປະຊຸມໃຫຍ່ແຫ່ງຊາດໃນຄືນສຸດທ້າຍຂອງພັກ ເດໂມແຄຣັດ ທີ່ນະຄອນ Philadelphia ທ່ານນາງ Clinton ທີ່ອາຍຸ 68 ປີແມ່ນແມ່ຍິງຄົນທຳອິດທີ່ໄດ້ຖືກສະເໜີໃຫ້ເປັນຜູ້ສະໝັກປະທານາທິບໍດີ ຂອງພັກການເມືອງໃຫຍ່ ໃນສະຫະລັດ ທ່ານນາງໄດ້ຮັບການສະເໜີຫຼັງຈາກໄດ້ເອົາຊະນະ ຄູ່ແຂ່ງຄົນສຳຄັນ ຄືສະມາຊິກສະພາສູງ ຈາກລັດ Vermont ທ່ານ Bernie Sanders ໃນການເລືອກຕັ້ງຂັ້ນຕົ້ນແລະການປະຊຸມປ່ອນບັດຂອງພັກຢູ່ໃນແຕ່ລະລັດ ເຖິງແມ່ນວ່າທ່ານ Sanders ໄດ້ປະກາດໃຫ້ການສະໜັບສະໜຸນໃນຄຳປາໄສຂອງທ່ານ ຢູ່ທີ່ກອງປະຊຸມໃຫຍ່ຂອງພັກໃນອາທິດນີ້ກໍຕາມ ນຶ່ງໃນສິ່ງທ້າທາຍຕໍ່ໜ້າກ່ອນການປ່ອນບັດໃນເດືອນພະຈິກ ກໍຄື ການຮ້ອງຂໍ ໄປຍັງພວກທີ່ສະໜັບສະໜຸນທ່ານ ທີ່ກ່າວວ່າ ເຂົາເຈົ້າຈະບໍ່ປ່ອນບັດເອົາທ່ານນາງ ໃນຄ່ຳຄືນວັນພະຫັດວານນີ້ ທ່ານນາງໄດ້ກ່າວຊົມເຊີຍທ່ານ Sanders ໃນການໂຄສະນາຫາສຽງຂອງທ່ານ ໂດຍເນັ້ນເຖິງ ຄຳຮ້ອງຮຽນຕໍ່ພວກ ຊາວໜຸ່ມແລະຄວາມພະຍາຍາມເພື່ອຊຸກຍູ້ໃຫ້ມີຄວາມຍຸຕິທຳທາງດ້ານເສດຖະກິດແລະສັງຄົມ ທ່ານນາງ Clinton ກ່າວວ່າ “ຂ້າພະເຈົ້າໄດ້ຍິນພວກທ່ານແລ້ວ ຈຸດປະສົງຂອງພວກທ່ານ ກໍຄືຈຸດປະສົງຂອງພວກເຮົາ ” ທ່ານນາງໄດ້ໃຫ້ຄຳໝັ້ນສັນຍາທີ່ຈະສ້າງວຽກເຮັດງານທຳທີ່ມີເງິນເດືອນສູງເພີ້ມຕື່ມໂດຍກ່າວວ່າ ປະເທດຊາດໄປໄດ້ດີເວລາໃດພວກຊົນຊັ້ນກາງຈະເລີນຮຸ່ງເຮືອງ ນອກນັ້ນທ່ານ ນາງ Clinton ຍັງກ່າວວ່າ ທ່ານນາງບໍ່ມີຄວາມສົນໃຈທີ່ຈະຍຶດເອົາປືນຈາກປະຊາຊົນແຕ່ຕ້ອງການຢາກຈະປະຕິຮູບ ເພື່ອປ້ອງກັນບໍ່ໃຫ້ຜູ້ຄົນຖືກຍິງ ໂດຍພວກທີ່ບໍ່ຄວນ ມີອາວຸດປືນ “ພວກເຮົາຕ້ອງໄດ້ຮຳບາດແຜແຫ່ງຄວາມແຕກແຍກຢູ່ໃນປະເທດຂອງເຮົາ ບໍ່ແມ່ນແຕ່ໃນເລື້ອງປືນເທົ່ານັ້ນ ແຕ່ໃນເລື້ອງເຊື້ອຊາດຜິວພັນ ເລື້ອງຄົນເຂົ້າເມືອງ ແລະອື່ນໆອີກ” ນັ້ນ ຄືຄຳເວົ້າຂອງທ່ານນາງ “ແລະນັ້ນ ແມ່ນເລີ້ມຕົ້ນດ້ວຍ ການຮັບຟັງຊຶ່ງກັນແລະກັນ ໂດຍພະຍາຍາມໃຫ້ດີທີ່ສຸດເພື່ອເປັນທີ່ເຂົ້າໃຈຊຶ່ງກັນແລະກັນ ” ຄູ່ແຂ່ງຂອງທ່ານນາງ Clinton ໃນການເລືອກຕັ້ງທົ່ວໄປ ກໍແມ່ນຜູ້ຖືກສະເໜີຂອງພັກຣີ ພັບບລີກັນ ທ່ານ Donald Trump ຊຶ່ງບຸກຄົນທັງສອງ ຕ່າງກໍໄດ້ຮັບຄວາມເຫັນແງ່ລົບຈາກບັນດາຜູ້ມີສິດປ່ອນບັດ ດັ່ງທີ່ໄດ້ຖືກເປີດເຜີຍໂດຍການຢັ່ງຫາງສຽງຫລາຍໆຄັ້ງໃນຮອບປີຜ່ານມາ